ACORD DE PARTENERIAT ÎN DOMENIUL PESCUITULUI

între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte

COMUNITATEA EUROPEANĂ, denumită în continuare „Comunitatea”, și

GUVERNUL DANEMARCEI ȘI GUVERNUL LOCAL AL GROENLANDEI, denumite în continuare „Groenlanda”,

denumite în continuare „părțile”,

AVÂND ÎN VEDERE Protocolul cu privire la regimul special aplicabil Groenlandei,

RECUNOSCÂND că atât Comunitatea Europeană, cât și Groenlanda doresc să consolideze relațiile dintre ele și să stabilească un parteneriat și o cooperare care ar sprijini, complementa și extinde relațiile și cooperarea instaurate între ele în trecut,

REAMINTIND Decizia Consiliului din noiembrie 2001 privind asocierea țărilor și teritoriilor de peste mări la Comunitatea Europeană,

ȚINÂND SEAMA de recunoașterea de către Consiliu, în februarie 2003, a necesității extinderii și consolidării relațiilor viitoare dintre Comunitatea Europeană și Groenlanda, luând în considerare importanța pescuitului și necesitatea unor reforme structurale și sectoriale în Groenlanda, bazate pe un parteneriat de ansamblu pentru dezvoltarea durabilă,

ȚINÂND SEAMA de Declarația comună din 27 iunie 2006 a Comunității Europene, pe de o parte, și a Guvernului local al Groenlandei și Guvernului Danemarcei, pe de altă parte, privind parteneriatul dintre Comunitatea Europeană și Groenlanda,

REAMINTIND Decizia Consiliului din 17 iulie 2006 privind relațiile dintre Comunitatea Europeană, pe de o parte, și Groenlanda și Regatul Danemarcei, pe de altă parte,

REAMINTIND statutul Groenlandei, care este autonomă și, în același timp, parte integrantă a unuia dintre statele membre ale Comunității,

AVÂND ÎN VEDERE relația de ansamblu dintre Comunitate și Groenlanda, precum și dorința comună de a continua această relație,

AVÂND ÎN VEDERE Convenția Organizației Națiunilor Unite privind dreptul mării și Acordul privind punerea în aplicare a dispozițiilor Convenției Organizației Națiunilor Unite privind dreptul mării referitoare la conservarea și gestionarea populațiilor transzonale și a stocurilor de pești cu migrare extinsă,

CONȘTIENTE de importanța principiilor consacrate de codul de conduită privind pescuitul responsabil, adoptat la Conferința FAO în 1995,

HOTĂRÂTE să coopereze, în interes reciproc, în favoarea continuării pescuitului responsabil în vederea asigurării conservării pe termen lung și exploatării durabile a resurselor biologice marine,

CONVINSE că această cooperare trebuie să ia forma unor inițiative și măsuri care, fie că sunt adoptate în comun, fie că sunt adoptate separat, sunt complementare, coerente cu politicile publice și asigură sinergia efortului,

INTENȚIONÂND, în acest scop, să continue dialogul în vederea îmbunătățirii politicii sectoriale privind pescuitul în Groenlanda și a identificării mijloacelor adecvate necesare punerii în aplicare în mod eficient a acestei politici și implicării operatorilor economici și a societății civile în acest proces,

DORIND să stabilească modalitățile și condițiile care să guverneze activitățile de pescuit ale navelor comunitare în apele zonei economice exclusive a Groenlandei și sprijinul Comunității pentru asigurarea continuării pescuitului responsabil în aceste ape,

DECISE să desfășoare o cooperare economică mai strânsă în sectorul pescuitului și al activităților conexe prin înființarea și dezvoltarea de întreprinderi mixte care să implice societăți comerciale ale ambelor părți și promovarea asociațiilor în participațiune temporare,

CONVIN DUPĂ CUM URMEAZĂ:

Articolul 1

Domeniu de aplicare și obiective

Prezentul acord stabilește principiile, normele și procedurile care guvernează:

Articolul 2

Definiții

În sensul prezentului acord, protocol și anexă:

Articolul 3

Principii care stau la baza punerii în aplicare a prezentului acord

(1) Părțile se angajează să asigure continuarea pescuitului responsabil în ZEE groenlandeză pe baza principiului nediscriminării între diferitele flote care pescuiesc în aceste ape, fără a aduce atingere protocolului.

(2) Groenlanda va continua să planifice o politică sectorială în domeniul pescuitului și să gestioneze punerea sa în aplicare prin intermediul programelor anuale și multianuale în lumina obiectivelor identificate de comun acord de către părți. Părțile continuă, în acest scop, dialogul politic cu privire la reformele necesare. Autoritățile groenlandeze se angajează să informeze autoritățile comunitare atunci când sunt adoptate noi măsuri semnificative în acest domeniu.

(3) La solicitarea uneia dintre ele, părțile cooperează, de asemenea, pentru a realiza evaluări, atât în comun, cât și unilateral, ale măsurilor, programelor și acțiunilor puse în aplicare în temeiul prezentului acord.

(4) Părțile se angajează să asigure punerea în aplicare a prezentului acord în conformitate cu principiile bunei guvernări economice și sociale.

Articolul 4

Cooperarea științifică

(1) Pe perioada în care se aplică prezentul acord, Comunitatea și Groenlanda monitorizează evoluția resurselor din ZEE groenlandeză; un comitet științific mixt va redacta, la solicitarea Comitetului mixt, un raport în temeiul oricăror termeni de referință stabiliți de respectivul comitet.

(2) Pe baza celei mai bune opinii științifice, părțile se consultă în cadrul comitetului mixt, iar apoi Groenlanda adoptă măsurile de conservare și gestionare pe care le consideră necesare îndeplinirii obiectivelor politicii sale în domeniul pescuitului.

(3) Părțile se angajează să se consulte reciproc, fie direct, fie în cadrul organizațiilor internaționale competente, pentru a asigura gestionarea și conservarea resurselor biologice în ZEE groenlandeză și pentru a coopera în cadrul cercetărilor științifice aferente.

Articolul 5

Accesul la pescuit în ZEE groenlandeză

(1) Groenlanda se angajează să autorizeze navele comunitare să desfășoare activități de pescuit în ZEE a sa, în conformitate cu prezentul acord, inclusiv protocolul și anexa la acesta. Autoritățile groenlandeze acordă navelor desemnate de către Comunitate licențe emise conform protocolului, proporțional cu posibilitățile de pescuit acordate în conformitate cu respectivul protocol.

(2) Posibilitățile de pescuit acordate Comunității de către Groenlanda, în temeiul prezentului acord, pot fi folosite de navele înregistrate în Norvegia, Islanda și Insulele Feroe sau care arborează pavilionul acestor țări, în măsura în care acest lucru este necesar bunei funcționări a acordurilor în domeniul pescuitului încheiate de către Comunitate cu aceste părți. În acest scop, Groenlanda se angajează să autorizeze navele înregistrate în Norvegia, Islanda și Insulele Feroe sau care arborează pavilionul acestor țări să desfășoare activități de pescuit în ZEE groenlandeză.

(3) Activitățile de pescuit reglementate de prezentul acord se supun actelor cu putere de lege și normelor administrative în vigoare în Groenlanda. Autoritățile groenlandeze solicită opinia autorităților comunitare cu privire la orice modificări ale respectivei legislații înainte de intrarea în vigoare a acesteia, cu excepția cazului în care scopul legislației justifică intrarea urgentă în vigoare a acesteia, fără nicio amânare care ar putea fi cauzată de astfel de consultări cu autoritățile comunitare. Autoritățile groenlandeze notifică, în prealabil și în timp util, autoritățile comunitare cu privire la orice modificări aduse legislației respective.

(4) Groenlanda își asumă responsabilitatea punerii în aplicare efective a dispozițiilor din protocol privind monitorizarea pescuitului. Navele comunitare cooperează cu autoritățile competente responsabile pentru realizarea acestei monitorizări.

(5) Autoritățile comunitare se angajează să întreprindă toate acțiunile necesare pentru a asigura respectarea de către navele comunicare a prezentului acord și a legislației care reglementează pescuitul în ZEE groenlandeză.

Articolul 6

Licențe

(1) Navele comunitare pot pescui în ZEE groenlandeză numai în cazul în care dețin o licență valabilă eliberată în conformitate cu prezentul acord.

(2) Procedura de obținere a unei licențe de pescuit pentru o navă, taxele aplicabile și metoda de plată, care urmează să fie folosită de armatori, sunt definite în anexa la protocol.

(3) Părțile contractante asigură punerea în aplicare corectă a acestor proceduri și condiții printr-o cooperare administrativă corespunzătoare între autoritățile lor competente.

Articolul 7

Contribuția financiară

(1) Comunitatea acordă Groenlandei o contribuție financiară în conformitate cu termenii și condițiile stabilite în protocol și în anexă. Această contribuție unică este alcătuită din două elemente strâns legate, și anume:

(2) Componenta contribuției financiare menționată la alineatul (1) litera (b) este gestionată de către autoritățile groenlandeze în lumina obiectivelor identificate de comun acord de către părți, în conformitate cu protocolul, obiective care trebuie îndeplinite în cadrul politicii Groenlandei privind pescuitul și al unui program anual și multianual aferent punerii sale în aplicare.

(3) Contribuția financiară acordată de către Comunitate se plătește anual în conformitate cu protocolul. Sub rezerva prezentului acord și a protocolului, contribuția financiară poate fi schimbată ca urmare a:

Articolul 8

Promovarea cooperării între operatorii economici și societatea civilă

(1) Părțile încurajează cooperarea economică, comercială, științifică și tehnică în sectorul pescuitului și în sectoarele conexe. Părțile se consultă reciproc în vederea coordonării măsurilor ce pot fi adoptate în acest scop.

(2) Părțile încurajează schimburile de informații în ceea ce privește tehnicile și dispozitivele de pescuit, metodele de conservare și prelucrarea industrială a produselor pescărești.

(3) Părțile încurajează, în special, constituirea asociațiilor în participațiune temporare și a întreprinderilor mixte în interes reciproc și în conformitate cu legislația lor.

Articolul 9

Pescuitul experimental

Părțile promovează pescuitul experimental în ZEE groenlandeză. Părțile pun în aplicare împreună pescuitul experimental, în conformitate cu detaliile menționate în anexa protocolului.

Articolul 10

Comitetul mixt

(1) Un comitet mixt va fi instituit, cu scopul de a reprezenta un forum pentru părțile implicate, destinat monitorizării aplicării și asigurării punerii în practică a prezentului acord.

(2) Comitetul mixt are următoarele funcții:

(3) Comitetul mixt se reunește cel puțin o dată pe an, alternativ în Comunitate și în Groenlanda, și este prezidat de partea care găzduiește reuniunea. Se reunește în sesiune extraordinară la cererea uneia dintre părți.

(4) Comitetul mixt adoptă propriul regulamentul de procedură.

Articolul 11

Zona geografică pentru care se aplică acordul

Prezentul acord se aplică, pe de o parte, teritoriilor în care se aplică Tratatul de instituire a Comunității Europene, în condițiile stabilite prin tratat și, pe de altă parte, teritoriului insulelor Groenlandei și ZEE groenlandeze.

Articolul 12

Durata și denunțarea

(1) Prezentul acord se aplică pe o durată de șase ani începând de la data intrării sale în vigoare; prezentul acord rămâne în vigoare pe perioade suplimentare de șase ani, în cazul în care nu notifică denunțarea sa în conformitate cu alineatele (2) și (3).

(2) Prezentul acord poate fi denunțat de către părți, în special în circumstanțe grave, precum degradarea resurselor în cauză sau nerespectarea angajamentelor asumate de către una dintre părți în ceea ce privește combaterea pescuitului ilegal, nedeclarat sau necontrolat.

(3) În cazul în care acordul este denunțat în baza motivelor menționate la alineatul (2), partea în cauză notifică în scris celeilalte părți intenția sa de a se retrage din acord, cu cel puțin șase luni înainte de data expirării perioadei inițiale sau a fiecărei perioade suplimentare. În cazul în care acordul este denunțat în baza oricăror altor motive, termenul de notificare este de nouă luni.

Articolul 13

Suspendarea

(1) Aplicarea prezentului acord poate fi suspendată la inițiativa uneia dintre părți în cazul în care aceasta consideră că angajamentele asumate în baza prezentului acord au fost încălcate grav de către cealaltă parte. Pentru o astfel de suspendare, partea în cauză trebuie să notifice în scris intenția sa cu cel puțin șase luni înaintea datei la care suspendarea începe să producă efecte. La primirea notificării, părțile inițiază consultări în vederea soluționării divergențelor pe cale amiabilă.

(2) Plata contribuției financiare menționate la articolul 7 și posibilitățile de pescuit menționate la articolul 5 se reduc proporțional, în conformitate cu durata suspendării.

Articolul 14

Protocolul, anexa și apendicele la aceasta constituie parte integrantă a prezentului acord.

Articolul 15

Abrogarea

Acordul în domeniul pescuitului, din 1 februarie 1985, între Comunitatea Europeană și Groenlanda privind pescuitul în largul coastelor Groenlandei se abrogă și este înlocuit de prezentul acord.

Articolul 16

Limba și intrarea în vigoare

Prezentul acord, redactat în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind egal autentice, intră în vigoare la data la care părțile își notifică reciproc îndeplinirea procedurilor de adoptare.

PROTOCOL

de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte

Articolul 1

Perioada de aplicare și posibilitățile de pescuit

(1) Autoritățile groenlandeze autorizează navele comunitare de pescuit să desfășoare activități de pescuit, pe o perioadă de șase ani, începând cu 1 ianuarie 2007, în limitele posibilităților de pescuit prevăzute în capitolul I din anexă și ale celor stabilite conform alineatului (2).

Nivelurile posibilităților de pescuit stabilite în capitolul I din anexă pot fi revizuite de Comitetul mixt.

(2) Nu mai târziu de 1 decembrie 2007 și la aceeași dată în fiecare an care urmează, Comitetul mixt stabilește posibilitățile de pescuit pentru speciile prevăzute în capitolul I din anexă pentru anul următor luând în considerare opiniile științifice disponibile, abordarea în conformitate cu principiul precauțiunii, necesitățile industriei pescuitului și, în special, cantitățile stabilite la alineatul (7) din prezentul articol.

În cazul în care posibilitățile de pescuit sunt stabilite de Comitetul mixt la un nivel mai scăzut decât nivelul stabilit la capitolul I din anexă, Groenlanda compensează Comunitatea în anii următori prin posibilități corespunzătoare de pescuit sau, în același an, prin alte posibilități de pescuit.

În cazul în care între părți nu se stabilește niciun fel de compensație, dispozițiile financiare prevăzute la articolul 2 alineatul (1) din prezentul Protocol, inclusiv parametrii pentru calcularea valorii, se ajustează proporțional.

(3) Cota pentru crevetă prevăzută pentru estul Groenlandei poate fi pescuită în zonele din vestul Groenlandei în cazul în care au fost stabilite acorduri privind transferul de cote între armatorii groenlandezi și Comunitatea Europeană, la nivelul societăților comerciale vizate. Autoritățile groenlandeze se angajează să faciliteze stabilirea unor astfel de acorduri. Transferul cotelor nu poate depăși un maxim anual de 2 000 tone în zonele din vestul Groenlandei. Pescuitul efectuat de către navele comunitare se desfășoară în aceleași condiții cu cele stabilite în licența emisă armatorului groenlandez, sub rezerva dispozițiilor capitolului III din anexă.

(4) Se pun la dispoziție autorizații pentru pescuitul experimental pentru o perioadă de încercare de maxim șase luni fiecare, în conformitate cu anexa.

(5) În cazul în care părțile decid că aceste campanii experimentale au obținut rezultate pozitive, autoritățile groenlandeze alocă 50 % din posibilitățile de pescuit ale noilor specii flotei comunitare, până la încetarea prezentului protocol, cu o creștere corespunzătoare a compensației financiare menționate la articolul 2.

(6) Groenlanda oferă Comunității posibilități adiționale de captură. În cazul în care Comunitatea acceptă, total sau parțial, o astfel de ofertă, contribuția financiară prevăzută la articolul 2 alineatul (1) crește proporțional. Procedura care trebuie urmată cu privire la alocarea posibilităților adiționale de captură figurează în anexa la prezentul protocol.

(7) Cantitățile minime pentru menținerea activităților în domeniul pescuitului ale Groenlandei sunt stabilite la următoarele niveluri în fiecare an:

Specii (tone) Stocul pentru coasta vestică (NAFO 0/1) Stocul pentru coasta estică (ICES XIV/V) Crab regină 4 000 Cod 30 000 (1) Sebastă 2 500 5 000 Halibut de Groenlanda 4 700 4 000 Crevetă 25 000 1 500

(8) Groenlanda nu emite licență navelor comunitare decât în conformitate cu prezentul protocol.

Articolul 2

Contribuția financiară – Metode de plată

(1) Pentru perioada menționată la articolul 1 din prezentul protocol, contribuția financiară a Comunității menționată la articolul 7 din acord este de 85 843 464 EUR (2). La aceasta se adaugă o rezervă financiară de 9 240 000 EUR, din care se vor efectua plățile în conformitate cu metoda prezentată la alineatul (3) de mai jos, pentru cantitățile de cod și capelin puse la dispoziție de Groenlanda, pe lângă cele stabilite la capitolul I din anexă.

(2) Alineatul 1 de mai sus se aplică sub rezerva dispozițiilor articolului 1 alineatele (2), (5) și (6) și ale articolului 6 din prezentul protocol. Suma totală a contribuției financiare plătite de către Comunitatea Europeană nu depășește dublul sumei indicate la articolul 2 alineatul (1).

(3) Fără a aduce atingere articolului 1 alineatele (2), (5) și (6) din prezentul protocol, Comunitatea plătește contribuția financiară menționată la alineatul (1) de mai sus sub forma unei sume anuale de 14 307 244 EUR pe durata aplicării prezentului protocol. În ceea ce privește codul și capelinul, în fiecare an, Groenlanda notifică autoritățile comunitare cu privire la orice cantități de cod sau capelin puse la dispoziție pentru captură pe lângă cantitățile stabilite în capitolul I din anexă. Comunitatea plătește pentru aceste cantități adiționale 17,5 % din valoarea primei debarcări la rata de 1 800 EUR pe tonă de cod și 100 EUR pe tonă de capelin, minus taxele achitate de armatori, până la maxim 1 540 000 EUR pe an, pentru ambele specii. Orice parte din această rezervă financiară nefolosită în decursul unui an poate fi reportată pentru a plăti Groenlandei cantitățile adiționale de cod și capelin puse la dispoziție pentru captură în următorii doi ani.

(4) Comunitatea plătește suma anuală din contribuția financiară nu mai târziu de 30 iunie 2007 în primul an și nu mai târziu de 1 martie în anii următori, precum și suma anuală din rezerva financiară pentru cod și capelin, respectând aceleași date sau cât mai curând posibil după notificarea disponibilității cantităților în cauză.

(5) Sub rezerva articolului 4 din prezentul protocol, utilizarea acestei contribuții financiare și a rezervei financiare este de competența exclusivă a autorităților groenlandeze, cu excepția sumelor anuale de 500 000 EUR și 100 000 EUR destinate activității Institutului pentru Resurse Naturale din Groenlanda și, respectiv, pregătirii oficialilor responsabili cu pescuitul, iar în 2007 a sumei de 186 022 EUR destinate studiilor privind planul de gestiune a stocurilor de cod.

(6) Contribuția financiară este plătită într-un cont de trezorerie deschis în cadrul unei instituții financiare specificate de către autoritățile groenlandeze.

Articolul 3

Suspendarea și revizuirea plății contribuției financiare din motive de forță majoră

(1) În cazul în care circumstanțe grave, altele decât fenomenele naturale, împiedică activitățile de pescuit în ZEE groenlandeză, Comunitatea Europeană poate suspenda plata contribuției financiare prevăzute la articolul 2 alineatul (1) din prezentul protocol, după consultări între cele două părți, în cazul în care este posibil și în cazul în care Comunitatea a plătit în totalitate orice sume datorate în momentul suspendării.

(2) Plata contribuției financiare este reluată în momentul în care părțile consideră de comun acord, după încheierea consultărilor, că circumstanțele care împiedicau activitățile de pescuit au dispărut.

(3) Valabilitatea licențelor acordate navelor comunitare, în conformitate cu articolul 5 din acord, se prelungește cu o durată egală cu durata suspendării activităților de pescuit.

Articolul 4

Asistența pentru introducerea pescuitului responsabil în ZEE groenlandeză

(1) În fiecare an, o sumă de 3 261 449 EUR (dar, în mod excepțional pentru 2007, de 3 224 244 EUR) din contribuția financiară menționată la articolul 2 alineatul (1) din prezentul protocol este folosită pentru îmbunătățirea și punerea în aplicare a unei politici sectoriale în domeniul pescuitului în Groenlanda, cu scopul de a asigura menținerea pescuitului responsabil în ZEE groenlandeză. Această contribuție este gestionată în spiritul obiectivelor identificate de comun acord de cele două părți și al programării anuale și multianuale pentru îndeplinirea lor.

(2) În sensul alineatului (1), de îndată ce prezentul protocol intră în vigoare, și nu mai târziu de trei luni de la data respectivă, Comitetul mixt stabilește un program multianual sectorial și norme de punere în aplicare detaliate care să acopere, în special:

(a) liniile directoare anuale și multianuale pentru folosirea părții din contribuția financiară menționată la alineatul (1);

(b) obiectivele, atât anuale, cât și multianuale, care trebuie îndeplinite în vederea asigurării continuării, în timp, a pescuitului responsabil și durabil, luând în considerare prioritățile exprimate de Groenlanda în politica sa națională în domeniul pescuitului și în alte politici referitoare la aceasta sau care au un impact asupra continuării pescuitului responsabil și durabil;

(c) criteriile și procedurile pentru evaluarea rezultatelor obținute în fiecare an.

(3) Ambele părți trebuie să cadă de acord, în cadrul Comitetului mixt, asupra oricăror modificări propuse pentru programul multianual sectorial.

(4) În fiecare an, Groenlanda alocă o parte din contribuția financiară menționată la alineatul (1) punerii în aplicare a programului multianual. În primul an al punerii în aplicare a protocolului, respectiva alocare este notificată Comunității în același moment în care notificarea va avea loc anul următor. Pentru fiecare an după aceea, Groenlanda notifică Comunității alocarea, până cel târziu la 1 decembrie a anului anterior.

(5) În cazul în care evaluarea anuală a progreselor înregistrate în punerea în aplicare a programului multianual sectorial justifică acest lucru, Comunitatea Europeană poate solicita Comitetului mixt să aprobe reajustarea contribuției financiare menționată la articolul 2 alineatul (1) din prezentul protocol.

Articolul 5

Dispute – Suspendarea aplicării protocolului

(1) Orice litigiu între părți cu privire la interpretarea prezentului protocol sau aplicarea acestuia face subiectul unor consultări între părți în cadrul Comitetului mixt, convocat, în cazul în care este necesar, în ședință extraordinară.

(2) Fără a aduce atingere articolului 6 din prezentul protocol, aplicarea protocolului poate fi suspendată la inițiativa uneia dintre părți în cazul în care aceasta consideră că angajamentele asumate în baza prezentului protocol au fost grav încălcate de cealaltă parte și după ce consultările desfășurate în cadrul Comitetului mixt, în conformitate cu alineatul (1), nu au dus la o soluționare pe cale amiabilă.

(3) Pentru suspendarea aplicării protocolului este necesar ca partea care are un interes în acest sens să notifice în scris intenția sa, cu cel puțin trei luni înaintea datei la care suspendarea începe să producă efecte.

(4) În cazul suspendării, părțile continuă să se consulte în vederea soluționării pe cale amiabilă a litigiului. În cazul în care se ajunge la o astfel de soluționare, aplicarea protocolului este reluată, iar contribuția financiară și posibilitățile de pescuit sunt reduse proporțional și pro rata temporis, în funcție de durata suspendării aplicării protocolului.

Articolul 6

Suspendarea aplicării protocolului din motive de neplată

În cazul în care Comunitatea nu reușește să efectueze plățile prevăzute la articolul 2 din prezentul protocol, aplicarea protocolului poate fi suspendată în următoarele condiții:

(a) Autoritățile competente din Groenlanda notifică autoritățile comunitare asupra neplății. Acestea din urmă fac verificările necesare și, dacă este cazul, efectuează plata, în termen de nu mai mult de 30 de zile lucrătoare de la data primirii notificării;

(b) În cazul în care nu se efectuează nicio plată, iar neplata nu este justificată în mod corespunzător în perioada de timp prevăzută la litera (a) de mai sus, autoritățile groenlandeze competente sunt îndreptățite să suspende aplicarea protocolului. Acestea vor informa de îndată autoritățile comunitare cu privire la o astfel de acțiune;

(c) Aplicarea protocolului este reluată imediat ce plata în cauză a fost efectuată.

Articolul 7

Revizuirea la jumătatea perioadei

În cazul în care una dintre părți solicită acest lucru pe parcursul anului 2009, aplicarea articolelor 1, 2 și 4 din prezentul protocol este revizuită înainte de data de 1 decembrie a aceluiași an. Cu această ocazie, părțile pot decide modificarea prezentului protocol, în special în privința cotelor orientative prevăzute în capitolul I din anexă, dispozițiilor financiare și dispozițiilor articolului 4.

Articolul 8

Intrarea în vigoare

Prezentul protocol și anexa se aplică începând cu 1 ianuarie 2007.

(1) Poate fi pescuit în zona de vest sau în zona de est.

(2) Acestei sume i se adaugă următoarele resurse:

— Suma taxelor pe care trebuie să le achite armatorii, menționate la punctul 3 din capitolul II din anexă, plătite direct Groenlandei, este estimată la aproximativ 2 000 000 EUR pe an.